કોઈની સાથે સ્પર્ધા કરવા નહિ, પણ એમ જ મોરારીબાપુ મેટ્રિકમાં ત્રણ ત્રણ વખત નાપાસ થયા હતા- ના, આ અફવા નથી. ખુદ મોરારીબાપુએ જાહેરમાં આ કહ્યું છે. આઈન્સ્ટાઈન, ટાગોર, ચંદ્રવદન મહેતા, જે. કૃષ્ણમૂર્તિ, તારક મહેતા, શેખાદમ આબુવાલા, વિનોદ ભટ્ટ વગેરેને પણ પીળા પાડે એવા બે વિદ્વાનોની વાત કરવી છે. ‘કરતાં જાળ કરોળિયો’ કવિતા નાનપણમાં જ શીખેલા રતિલાલ સાં. નાયક ઈન્ટર આર્ટ્સમાં લોજિક કહેતાં તર્કશાસ્ત્રને લીધે એકડ ત્રગડ તેર વખત નાપાસ થયા હતા. નાપાસ કરનાર ખલનાયક સમા આ તર્કશાસ્ત્રને તેર તેર વાર ઘૂંટતા ઘૂંટતા નાયક રતિલાલે મનોમન નક્કી કરી નાખ્યું કે હવે તો લોજિક નહિ કે પછી હું નહિ – આ પાર કે પેલે પાર. આ વખતે પાસ ના થવાય તો જીવનની પરીક્ષામાંથી ડ્રોપ લઈ લેવો- આપઘાત કરી નાખવો. તેમના આ સંકલ્પથી લોજિક ખુદ ડરી ગયું. તે ઉત્તીર્ણ થઈ ગયા. પછી તો આ નાયકસાહેબ સફળ પ્રોફેસર થયા ને એક વિદ્વાન લેખે આજે તેમનું સન્માન થાય છે.